ΚΑΝΟΝΙΣΜΟΣ (ΕΚ) αριθ. 3317/94 ΤΟΥ ΣΥΜΒΟΥΛΙΟΥ της 22ας Δεκεμβρίου 1994 σχετικά με τον καθορισμό των γενικών διατάξεων για τις άδειες αλιείας στα ύδατα τρίτης χώρας βάσει αλιευτικής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, σύμφωνα με το άρθρο 17 του κανονισμού (ΕΚ) αριθ. 1627/94 του Συμβουλίου της 27ης Ιουνίου 1994, για τη θέσπιση των γενικών διατάξεων για τις ειδικές άδειες αλιείας (4), το Συμβούλιο αποφασίζει ως προς τις γενικές διατάξεις για τις άδειες αλιείας που ισχύουν για τα κοινοτικά αλιευτικά σκάφη που αλιεύουν, στα ύδατα τρίτης χώρας, βάσει αλιευτικής συμφωνίας μεταξύ της Κοινότητας και της χώρας αυτής-

ότι, προκειμένου να εξασφαλιστεί μια αποτελεσματική και διαφανής διαχείριση των αλιευτικών δραστηριοτήτων που ασκούνται από τα κοινοτικά σκάφη βάσει αλιευτικών συμφωνιών οι οποίες έχουν συναφθεί μεταξύ της Κοινότητας και των τρίτων χωρών, απαιτείται η επέμβαση κάθε κράτους μέλους για να επιτραπεί στα σκάφη του, τα οποία έχουν λάβει άδεια αλιείας από μια τρίτη χώρα, να ασκούν τις δραστηριότητες αυτές και ότι, η άσκηση της αλιείας στα ύδατα των τρίτων χωρών πρέπει να απαγορεύεται ώστε να τηρούνται οι υποσχέσεις που έχει αναλάβει η Κοινότητα έναντι της τρίτης χώρας-

ότι θα πρέπει να θεσπισθούν οι διαδικασίες που θα ακολουθεί η Επιτροπή και το κράτος μέλος της σημαίας για τη διαχείριση των δραστηριοτήτων αυτών και να προβλεφθούν οι λεπτομέρειες εφαρμογής για τη θέση σε ισχύ των εν λόγω διαδικασιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις γενικές διατάξεις που διέπουν τις αλιευτικές δραστηριότητες των κοινοτικών αλιευτικών σκαφών στα ύδατα τρίτης χώρας, βάσει αλιευτικής συμφωνίας η οποία έχει συναφθεί μεταξύ της Κοινότητας και της χώρας αυτής, εφόσον οι δραστηριότητες αυτές υπόκεινται στην απαίτηση άδειας αλιείας αυτής της τρίτης χώρας.

2. Μόνο τα κοινοτικά αλιευτικά σκάφη που έχουν έγκυρη "άδεια αλιείας - αλιευτική συμφωνία" μπορούν να ασκούν τις αλιευτικές δραστηριότητές τους στα ύδατα τρίτης χώρας, βάσει αλιευτικής συμφωνίας η οποία έχει συναφθεί μεταξύ της Κοινότητας και αυτής της τρίτης χώρας.

Άρθρο 2

Για τους σκοπούς του παρόντος κανονισμού, νοούνται ως:

α) "άδεια αλιείας τρίτης χώρας", άδεια, οιασδήποτε μορφής, που εκδίδει μια τρίτη χώρα για την άσκηση αλιευτικών δραστηριοτήτων στη ζώνη αλιείας της-

β) "άδεια αλιείας - αλιευτική συμφωνία", άδεια αλιείας, οιασδήποτε μορφής, που χορηγείται σε κοινοτικό αλιευτικό σκάφος από το κράτος μέλος της σημαίας, βάσει αλιευτικής συμφωνίας η οποία έχει συναφθεί μεταξύ της Κοινότητας και μιας τρίτης χώρας, ως συμπλήρωμα της άδειας αλιείας που αναφέρεται στο άρθρο 1 του κανονισμού (ΕΚ) αριθ. 3690/93 (5), η οποία επιτρέπει στο σκάφος αυτό να ασκεί τις αλιευτικές δραστηριότητες που αναφέρονται στο στοιχείο α).

Άρθρο 3

Το κράτος μέλος της σημαίας χορηγεί και διαχειρίζεται τις άδειες αλιείας - αλιευτική συμφωνία των αλιευτικών σκαφών που φέρουν τη σημαία του, σύμφωνα με τους όρους που καθορίζονται στον παρόντα κανονισμό.

Άρθρο 4

1. Το κράτος μέλος της σημαίας δεν χορηγεί την άδεια αλιείας - αλιευτική συμφωνία, εάν το εν λόγω αλιευτικό σκάφος δεν διαθέτει άδεια αλιείας σύμφωνα με τον κανονισμό (ΕΚ) αριθ. 3690/93 ή εάν η άδεια αυτή έχει προσωρινά ή οριστικά αφαιρεθεί σύμφωνα με το άρθρο 5 του εν λόγω κανονισμού. Η ήδη χορηγηθείσα άδεια αλιείας - αλιευτική συμφωνία παύει να ισχύει όταν αφαιρείται οριστικά η άδεια αλιείας που έχει χορηγηθεί σε συγκεκριμένο σκάφος, ενώ αναστέλλεται όταν η άδεια αλιείας αφαιρεθεί προσωρινά.

2. Το κράτος μέλος της σημαίας χορηγεί αμελλητί την άδεια αλιείας - αλιευτική συμφωνία, εάν το εν λόγω αλιευτικό σκάφος έχει λάβει άδεια αλιείας της τρίτης χώρας.

Άρθρο 5

1. Το κράτος μέλος της σημαίας διαβιβάζει στην Επιτροπή, για τα αλιευτικά σκάφη υπό τη σημαία του, τις αιτήσεις για τη χορήγηση άδειας αλιείας της τρίτης χώρας προς άσκηση αλιευτικών δραστηριοτήτων στα πλαίσια των αλιευτικών δυνατοτήτων που έχουν παραχωρηθεί στην Κοινότητα βάσει αλιευτικής συμφωνίας που έχει συναφθεί με μια τρίτη χώρα. Εξασφαλίζει ότι οι αιτήσεις ανταποκρίνονται στους διακανονισμούς που έχουν συμφωνηθεί στα πλαίσια της συγκεκριμένης αλιευτικής συμφωνίας και στις κοινοτικές διατάξεις.

2. Η Επιτροπή εξετάζει τις αιτήσεις κάθε κράτους μέλους έχοντας υπόψη τις δυνατότητες αλιείας που του έχουν χορηγηθεί δυνάμει των κοινοτικών διατάξεων καθώς και σύμφωνα με τους ενδεχόμενους όρους που καθορίζει η αλιευτική συμφωνία για τα κοινοτικά αλιευτικά σκάφη. Εντός προθεσμίας δέκα εργασίμων ημερών από την παραλαβή της αιτήσεως του κράτους μέλους, ή εντός της προθεσμίας που προβλέπεται στην αλιευτική συμφωνία, η Επιτροπή διαβιβάζει στην ενδιαφερόμενη τρίτη χώρα τις αιτήσεις για τη χορήγηση άδειας αλιείας της τρίτης χώρας στα κοινοτικά σκάφη που θέλουν να ασκήσουν τις αλιευτικές δραστηριότητές τους στα ύδατα της εν λόγω τρίτης χώρας. Εάν κατά την εξέταση μιας αίτησης η Επιτροπή διαπιστώσει ότι η εν λόγω αίτηση δεν πληροί τους όρους που καθορίζονται στην παρούσα παράγραφο, ενημερώνει πάραυτα το ενδιαφερόμενο κράτος μέλος για το ότι δεν μπορεί να διαβιβάσει την αίτηση αυτή, εν όλω ή εν μέρει, στην ενδιαφερόμενη τρίτη χώρα και του ανακοινώνει τους λόγους.

3. Η Επιτροπή ενημερώνει, αμελλητί, το κράτος μέλος της σημαίας για τη χορήγηση άδειας αλειίας που παραχώρησε η εν λόγω τρίτη χώρα για την άσκηση αλιευτικών δραστηριοτήτων ή για την απόφαση της τρίτης χώρας να μη χορηγήσει την άδεια. Στην τελευταία περίπτωση, η Επιτροπή προβαίνει στους αναγκαίους ελέγχους, σε συνεννόηση με το κράτος μέλος της σημαίας και τη συγκεκριμένη τρίτη χώρα.

Άρθρο 6

1. Εάν η τρίτη χώρα πληροφορήσει την Επιτροπή ότι αποφάσισε να αναστείλει ή να αφαιρέσει άδεια αλιείας για σκάφος υπό τη σημαία ενός κράτους μέλους, η Επιτροπή ενημερώνει αμέσως το κράτος μέλος της σημαίας σχετικά. Η Επιτροπή προβαίνει στους κατάλληλους ελέγχους, ενδεχομένως, σύμφωνα με τις διαδικασίες που προβλέπονται στην αλιευτική συμφωνία, σε συνεννόηση με το κράτος μέλος της σημαίας και με την ενδιαφερόμενη τρίτη χώρα, και ενημερώνει το κράτος μέλος της σημαίας και, ενδεχομένως, την τρίτη χώρα για το αποτέλεσμα.

2. Η αναστολή εκ μέρους τρίτης χώρας μιας άδειας αλιείας που είχε χορηγήσει στο συγκεκριμένο σκάφος συνεπάγεται την αναστολή της άδειας αλιείας - αλιευτικής συμφωνίας εκ μέρους του κράτους μέλους της σημαίας, για όλο το διάστημα της αναστολής της άδειας.

3. Σε περίπτωση οριστικής ανάκλησης της άδειας αλιείας εκ μέρους τρίτης χώρας, το κράτος μέλος της σημαίας αφαιρεί, αμελλητί, την άδεια αλιείας - αλιευτική συμφωνία που έχει χορηγήσει στο συγκεκριμένο σκάφος.

Άρθρο 7

Το κράτος μέλος της σημαίας συμπληρώνει το ή τα δελτία που αναφέρονται στο άρθρο 6 του κανονισμού (ΕΚ) αριθ. 3690/93 με όλα τα στοιχεία τα σχετικά με τις άδειες αλιείας - αλιευτική συμφωνία που έχει χορηγήσει, εφόσον τα εν λόγω στοιχεία δεν έχουν ήδη συλλεγεί βάσει του κανονισμού (ΕΚ) αριθ. 109/94 της Επιτροπής της 19ης Ιανουαρίου 1994 σχετικά με το κοινοτικό μητρώο αλιευτικών σκαφών (6).

Άρθρο 8

Τα κράτη μέλη ορίζουν τις αρχές που είναι αρμόδιες για τη χορήγηση των αδειών αλιείας - αλιευτική συμφωνία και λαμβάνουν τα κατάλληλα μέτρα για να εξασφαλίσουν την αποτελεσματικότητα του καθεστώτος. Κοινοποιούν στα άλλα κράτη μέλη και την Επιτροπή το όνομα και τη διεύθυνση των εν λόγω αρχών. Ενημερώνουν την Επιτροπή για τα λαμβανόμενα μέτρα, το αργότερο έξι μήνες μετά την έναρξη ισχύος του παρόντος κανονισμού και, σε περίπτωση τροποποιήσεων, το συντομότερο δυνατόν.

Άρθρο 9

Οι λεπτομέρειες εφαρμογής των άρθρων 5 και 6 καθορίζονται με τη διαδικασία του άρθρου 18 του κανονισμού (ΕΟΚ) αριθ. 3760/92 του Συμβουλίου της 20ής Δεκεμβρίου 1992 για τη θέσπιση κοινοτικού συστήματος για την αλιεία και την υδατοκαλλιέργεια (7).

Άρθρο 10

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1994.

Για το Συμβούλιο

Ο Πρόεδρος

H. SEEHOFER

(1) ΕΕ αριθ. C 310 της 16. 11. 1993, σ. 13.

(2) ΕΕ αριθ. C 20 της 24. 1. 1994, σ. 54.

(3) ΕΕ αριθ. C 34 της 2. 2. 1994, σ. 73.

(4) ΕΕ αριθ. L 171 της 6. 7. 1994, σ. 7.

(5) ΕΕ αριθ. L 341 της 31. 12. 1993, σ. 93.

(6) ΕΕ αριθ. L 19 της 22. 1. 1994, σ. 5.

(7) ΕΕ αριθ. L 389 της 31. 12. 1992, σ. 1.